7 November: Geloof is om die onsienlike te sien. – Jan van der Watt - www.bybelkennis.co.za
by Mitch Kalp · Published 07/11/2017 · Updated 31/10/2017
Heb 10:31-11:6 (fokus 11:1-6)
Jou ervaring van die lewe het baie te doen met hoe jy na alles kyk wat rondom jou gebeur. As 'n boemelaar vir jou sê hy eet net een ete 'n dag, dan dink jy hy ly honger. As 'n oorgewig vrou dieselfde vir jou sê dan bewonder jy haar wilskrag. Dit gaan oor hoe jy na dinge kyk.
Geloof het ook te doen met hoe jy na dinge kyk; wat jy rondom jou raaksien. Dieselfde ding kan met twee mense gebeur: die een sal sê dit is toeval, die ander een sal die hand van die Here daarin sien. Die een kyk sonder geloof; die ander een met geloof.
Geloof maak jou oë vir die teenwoordigheid van die Here oop. Dit stel jou in staat om die onsigbare raak te sien… die onsigbare Here wat sigbaar aan die werk is. As jy die Here so raaksien, kan jy nooit weer dieselfde wees nie. Waarom nie, is eenvoudig om te verstaan want dit is alledaags: die teenwoordigheid van mense beïnvloed jou optrede. Ek het al so dikwels 'n student gesien wat vol selfvertroue en op sy gemak is tot daai meisie op wie hy verlief is by die groep aansluit. Dan begin sy kop draai. Of hy word die bedeesdheid vanself, of hy begin enige nar na die pous laat lyk. Die feit is: ander mense se teenwoordigheid beïnvloed ons; dit doen iets aan ons.
Net so doen die teenwoordigheid van God iets aan ons. As ons Hom raaksien, kan ons nie maak asof Hy nie daar is nie. Ons kan dan nie maak asof ons alleen is of nie krag het nie, want Hy is daar en Hy het alle krag in hemel en op aarde. Ons kan nie van Hom af wegstap en sê dinge is nou maar toevallig nie, veral nie as ons weet ons lewens is in sy hande nie.
Geloof laat jou God in jou lewe raaksien… en dit moet 'n reuse verskil aan jou manier van kyk en jou manier van leef maak, anders is dit nie regte geloof nie.